《仙弈石鉴》
明代·黎民怀

石楼巀嵲临沧海，岩前霞石何磊磊。削成棋局方且平，□位中分成两垒。

白发参错罗星文，藤萝掩覆蒸风云。蛇鸟尚惊鱼复阵，犀象无乃昆阳军。

空山犹闻下子响，霹雳一声愁魍魉。林越萧萧霜倒飞，万壑千崖气森爽。

鸾旌孔盖望不来，樵斧剥蚀馀苍苔。亡羊歧路竟何事，龙争麟斗俱尘埃。

菖蒲可采桂可食，且看赤日扶桑隈。

作者简介：广东从化人，字惟仁，号白泉。黎民衷弟。少时师事黄佐，与兄黎民表、民衷有“三凤”之誉。嘉靖间以岁荐至京，廷试后归，绝意仕进。诗书画称三绝。卒年八十一。有《清居集》。